CELEX: 52010XG1201(01)
Language: mt
Date: 2010-12-01 00:00:00
Title: Konklużjonijiet tal-Kunsill dwar il-patrimonju ċinematografiku Ewropew, inklużi l-isfidi tal-era diġitali

1.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 324/1
            
         Konklużjonijiet tal-Kunsill dwar il-patrimonju ċinematografiku Ewropew, inklużi l-isfidi tal-era diġitali
   2010/C 324/01
   IL-KUNSILL TAL-UNJONI EWROPEA,
   1.   BILLI:
   
               —
            
            
               ir-Rakkomandazzjoni tal-Parlament Ewropew u tal-Kunsill tas-16 ta' Novembru 2005 dwar il-patrimonju ċinematografiku u l-kompetittività ta' attivitajiet industrijali relatati (1) (Rakkomandazzjoni dwar il-patrimonju ċinematografiku) tissottolinja l-fatt li x-xogħlijiet ċinematografiċi huma manifestazzjoni essenzjali tar-rikezza u d-diversità tal-kulturi Ewropej, u li huma jikkostitwixxu patrimonju kulturali li għandu jiġi ssalvagwardjat għall-ġenerazzjonijiet futuri;
            
         2.   WAQT LI JFAKKAR:
   
               —
            
            
               fil-kuntest politiku ta' dan is-suġġett kif imniżżel fl-Anness għal dawn il-konklużjonijiet;
            
         3.   JIEĦU NOTA:
   
               —
            
            
               tal-komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “Aġenda Diġitali għall-Ewropa” (2), u JIRRIKONOXXI b'enfasi partikolari l-fatt li tixrid akbar u użu aktar effettiv tat-teknoloġiji diġitali jipprovdu kwalità ta' ħajja aħjar lill-Ewropej permezz ta' possibbiltajiet ġodda ta' komunikazzjoni u aċċess aktar faċli għal kontenut kulturali;
            
         4.   JIRRIKONOXXI LI:
   
               —
            
            
               l-istituzzjonijiet patrimonjali ċinematografiċi qed jiffaċċjaw kemm l-isfidi dejjem preżenti tal-era analoġika kif ukoll l-isfidi ġodda tal-era diġitali;
            
         
               —
            
            
               l-evoluzzjoni kontinwa tat-teknoloġiji u tal-mezzi ta' distribuzzjoni u ta' utilizzazzjoni tal-kontenut kulturali jista' jkollha impatt fuq il-kunċetti tradizzjonali tal-film, taċ-ċinema u tal-patrimonju;
            
         
               —
            
            
               l-ambjent diġitali jippermetti li l-patrimonju ċinematografiku jkun aktar aċċessibbli għal min joħloq, għall-professjonisti taċ-ċinema, għar-riċerkaturi, għall-iskejjel, u għaċ-ċittadini in ġenerali, u dan irrispettivament mill-fruntieri. Għalhekk, dan jippermetti l-iżvilupp tal-kreattività, iż-żieda ta' skambji kulturali u t-twessigħ tal-aċċess għad-diversità tal-kulturi u tal-lingwi tal-Unjoni Ewropea;
            
         
               —
            
            
               l-era diġitali tqajjem ukoll kwistjonijiet ġodda fir-rigward tal-ġbir, il-wiri u l-preservazzjoni fit-tul ta' kopji diġitali ta' materjal analoġiku kif ukoll ta' materjal ta' oriġini diġitali;
            
         
               —
            
            
               id-diġitalizzazzjoni tal-materjal analoġiku hija operazzjoni kumplessa, għalja u li tieħu l-ħin, u li għalhekk jeħtieġ li jiġu stabbiliti prijoritajiet, b'kont meħud partikolarment tal-valur tal-materjal u r-riskju ta' deterjorazzjoni;
            
         
               —
            
            
               il-qafas legali dwar id-drittijiet ta' proprjetà intellettwal u l-implimentazzjoni tiegħu fil-qafas kuntrattwali għandu jiżgura ċertezza legali suffiċjenti biex l-istituzzjonijiet patrimonjali ċinematografiċi jkunu jistgħu jwettqu l-missjonijiet tagħhom ta' interess pubbliku, partikolarment il-preservazzjoni u r-restawr tax-xogħlijiet iddepożitati, kif ukoll, jekk ikun il-każ, l-għoti ta' aċċess għal dawn ix-xogħlijiet għal finijiet kulturali u edukattivi;
            
         
               —
            
            
               hemm il-ħtieġa li tiġi rrinforzata s-sensibilizzazzjoni fost dawk li jfasslu l-politika, il-partijiet interessati u ċ-ċittadini inġenerali dwar il-ħtiġijiet kruċjali fir-rigward tal-ġbir, ir-restawr u l-preservazzjoni tal-patrimonju ċinematografiku, inkluż il-materjal diġitali;
            
         
               —
            
            
               jinħtieġ li jitjiebu l-edukazzjoni tal-mezzi ta' komunikazzjoni u t-taħriġ professjonali, f'rabta mal-iżvilupp fl-użu ta' teknoloġiji ġodda fl-istituzzjonijiet patrimonjali ċinematografiċi;
            
         
               —
            
            
               irrispettivament mill-proċess ta' diġitalizzazzjoni tal-patrimonju ċinematografiku, il-preservazzjoni tal-mezzi oriġinali tibqa' fundamentali. F'dan il-kuntest, il-Kunsill jirrikonoxxi wkoll l-importanza ta' laboratorji li kapaċi jwettqu sewwa r-restawr u d-duplikazzjoni tal-materjal analoġiku.
            
         
               —
            
            
               il-materjal relatat mal-films huwa komponent prezzjuż tal-patrimonju ċinematografiku;
            
         5.   JISSOTTOLINJA:
   
               —
            
            
               l-impenn tiegħu li jappoġġa b'mod attiv l-istituzzjonijiet patrimonjali ċinematografiċi fil-kompiti kollha tagħhom, b'mod partikolari fil-kuntest tal-evoluzzjoni lejn l-ambjent diġitali;
            
         
               —
            
            
               ir-rwol kumplimentari li jista' jkollhom is-sħubiji pubbliċi-privati fit-twettiq tal-kompiti ta' dawn l-istituzzjonijiet, b'mod partikolari permezz tal-promozzjoni, għal finijiet kulturali u edukattivi, ta' aċċess pubbliku wiesgħa għax-xogħlijiet iddepożitati, filwaqt li jiġu rispettati d-drittijiet tal-proprjetà intellettwali;
            
         6.   JILQA' B'INTERESS:
   
               —
            
            
               l-ewwel (3) u t-tieni (4) rapport tal-Kummissjoni dwar l-implimentazzjoni tar-Rakkomandazzjoni dwar il-patrimonju ċinematografiku;
            
         
               —
            
            
               il-ftehim qafas konkluż bejn il-Federazzjoni Internazzjonali tal-Assoċjazzjonijiet tal-Produtturi tal-Films (FIAPF) u l-Assoċjazzjoni taċ-Ċinemateki Ewropej (ACE) dwar id-depożitu volontarju tal-films fl-arkivji għall-preservazzjoni (5);
            
         
               —
            
            
               l-intenzjoni tal-Kummissjoni li sal-2010 tipproponi direttiva dwar ix-xogħlijiet orfni, kif imħabbar fil-komunikazzjoni tagħha “Aġenda Diġitali għall-Ewropa”;
            
         7.   JISTIEDEN LILL-ISTATI MEMBRI BIEX:
   
               —
            
            
               jadattaw l-istrumenti eżistenti li jistabbilixxu depożitu obbligatorju, legali jew kuntrattwali, tax-xogħlijiet ċinematografiċi li jifformaw parti mill-patrimonju awdjoviżiv tagħhom filwaqt li jittieħed kont tat-transizzjoni lejn il-produzzjoni u d-distribuzzjoni diġitali u jiżguraw applikazzjoni adatta ta' dawn l-istrumenti;
            
         
               —
            
            
               jippromwovu d-depożitu volontarju ta' films u l-użu tal-ftehim qafas konkluż bejn il-Federazzjoni Internazzjonali tal-Assoċjazzjonijiet tal-Produtturi tal-Films (FIAPF) u l-Assoċjazzjoni taċ-Ċinemateki Ewropej (ACE) dwar id-depożitu volontarju tal-films fl-arkivji għall-preservazzjoni;
            
         
               —
            
            
               jieħdu f'konsiderazzjoni l-patrimonju ċinematografiku meta jiddefinixxu l-politiki kulturali tagħhom;
            
         
               —
            
            
               jiżguraw li jittieħed kont tal-preservazzjoni tal-patrimonju ċinematografiku fil-politika ċinematografika nazzjonali jew reġjonali tagħhom, b'mod partikolari biex:
               
                           (a)
                        
                        
                           tiġi stabbilita strateġija fit-tul għall-patrimonju ċinematografiku nazzjonali tagħhom, kemm għal mezzi analoġiċi kif ukoll dawk diġitali;
                        
                     
                           (b)
                        
                        
                           jittieħed kont tas-swali taċ-ċinema tal-istituzzjonijiet patrimonjali ċinematografiċi u tas-swali taċ-ċinema l-oħra ddedikati għall-films tal-patrimonju meta tkun qed tiġi implimentata l-politika tagħhom għall-promozzjoni tat-transizzjoni lejn iċ-ċinema diġitali;
                        
                     
                           (c)
                        
                        
                           jiġi żgurat li l-films li jkunu bbenefikaw minn appoġġ ta' fondi nazzjonali jew reġjonali jiġu ddepożitati fl-istituzzjoni inkarigata mill-preservazzjoni tal-patrimonju ċinematografiku, u jitħeġġeġ id-depożitu tal-materjal kollu relatat fejn dan ikun fattibbli;
                        
                     
                           (d)
                        
                        
                           jiġi żgurat li fir-rispett tad-drittijiet tal-proprjetà intellettwali, mingħajr preġudizzju għal remunerazzjoni ġusta tad-detenturi tad-drittijiet u mingħajr interferenza fl-esplojtazzjoni normali tal-film, l-istituzzjonijiet patrimonjali ċinematografiċi jkunu jistgħu jibbenefikaw minn drittijiet adatti fir-rigward tal-preservazzjoni u l-utilizzazzjoni kulturali u mhux kummerċjali tal-films appoġġati minn fondi nazzjonali u reġjonali u tal-materjal relatat, b'mod li jkun jista' jsir, pereżempju:
                           
                                       —
                                    
                                    
                                       wiri pubbliku tal-films fil-bini tagħhom u/jew;
                                    
                                 
                                       —
                                    
                                    
                                       ir-riproduzzjoni tal-film fil-mezzi kollha għall-ħtiġijiet tal-preservazzjoni u/jew;
                                    
                                 
                                       —
                                    
                                    
                                       ir-restawr tal-materjal u/jew;
                                    
                                 
                                       —
                                    
                                    
                                       l-użu tal-materjal f'wirjiet u/jew;
                                    
                                 
                                       —
                                    
                                    
                                       l-organizzazzjoni tal-konsultazzjoni tal-materjal mir-riċerkaturi permezz ta' konnessjoni sigura tal-internet u/jew;
                                    
                                 
                                       —
                                    
                                    
                                       l-użu ta' siltiet diġitalizzati mill-materjal għal finijiet edukattivi u/jew;
                                    
                                 
                                       —
                                    
                                    
                                       l-aċċess għal siltiet, kif ukoll għal materjal intier, permezz ta' pjattaformi pubbliċi ta' aċċess għal kontenut kulturali online bħal Europeana (6) u l-proġetti sħab tagħha jew is-siti tal-internet tal-istituzzjonijiet kulturali nazzjonali;
                                    
                                 
                     
         
               —
            
            
               jiffaċilitaw, fir-rispett tad-drittijiet tal-proprjetà intellettwali, iċ-ċirkolazzjoni u l-promozzjoni tal-patrimonju ċinematografiku permezz ta', fost oħrajn:
               
                           (a)
                        
                        
                           skambji ta' materjal fost l-istituzzjonijiet inkarigati mill-preservazzjoni tal-patrimonju ċinematografiku;
                        
                     
                           (b)
                        
                        
                           sottotitolizzar ta' films fl-akbar numru ta' lingwi Ewropej possibbli;
                        
                     
         
               —
            
            
               jintensifikaw l-isforzi għad-diġitilizzazzjoni tal-patrimonju ċinematografiku u jżidu l-aċċessibbiltà tiegħu b'mod partikolari permezz ta' Europeana, f'konformità mal-prinċipji tal-Istrateġija Diġitali għall-Ewropa;
            
         
               —
            
            
               jistinkaw biex jiżviluppaw l-edukazzjoni u t-taħriġ professjonali fil-qasam tal-arkivji ċinematografiċi, pereżempju bl-inklużjoni ta' korsijiet speċifiċi fis-sistemi tal-edukazzjoni u t-taħriġ, u b'żieda fl-iskambju temporanju ta' professjonisti bejn l-istituzzjonijiet patrimonjali ċinematografiċi għall-finijiet ta' taħriġ professjonali kontinwu;
            
         
               —
            
            
               jistabbilixxu politika ta' preservazzjoni fit-tul tal-kopji diġitali tal-materjal analoġiku kif ukoll tal-materjal ta' oriġini diġitali, f'konformità mar-Rakkomandazzjoni tal-Kummissjoni tal-24 ta' Awwissu 2006 dwar id-diġitalizzazzjoni u l-aċċessibbiltà online tal-materjal kulturali u l-konservazzjoni diġitali (7), u mal-Konklużjonijiet relatati tal-Kunsill tat-13 ta' Novembru 2006 (8);
            
         
               —
            
            
               ikomplu l-kooperazzjoni u l-iskambju ta' prassi tajba f'dan il-qasam;
            
         8.   JISTIEDEN LILL-KUMMISSJONI BIEX:
   
               —
            
            
               tkompli teżamina kif tiggarantixxi ċertezza legali suffiċjenti f'dak li jikkonċerna d-drittijiet tal-proprjetà intellettwali għall-istituzzjonijiet inkarigati mill-preservazzjoni tal-patrimonju ċinematografiku, sabiex jiġi ffaċilitat it-twettiq tal-missjonijiet tagħhom ta' interess pubbliku;
            
         
               —
            
            
               tkompli bl-iskambju ta' esperjenzi u ta' prassi tajba fil-grupp ta' esperti taċ-ċinema stabbilit mill-Kummissjoni (9), u tirrapporta lill-Kunsill dwar il-progress li jkun inkiseb;
            
         
               —
            
            
               tkompli tappoġġa r-riċerka fl-oqsma tal-preservazzjoni fit-tul tal-materjal diġitali u l-aċċessibbiltà tiegħu f'kuntest multilingwi, partikolarment rigward is-sostenibbiltà tal-mezzi diġitali u l-format tad-data;
            
         
               —
            
            
               teżamina, fil-kuntest tal-ħidma li għaddejja dwar ix-xogħlijiet orfni, il-kwistjonijiet li jqumu fis-settur awdjoviżiv;
            
         9.   JISTIEDEN LILL-ISTATI MEMBRI U LILL-KUMMISSJONI, FL-OQSMA TA' KOMPETENZI RISPETTIVI TAGĦHOM, BIEX:
   
               —
            
            
               jippromwovu l-applikazzjoni tal-istandards Ewropej dwar l-interoperabbiltà tal-bażijiet tad-data ċinematografiċi (10) u, jekk meħtieġ, jistabbilixxu standards komuni rigward id-depożitu ta' fajls diġitali lill-istituzzjonijiet patrimonjali ċinematografiċi;
            
         
               —
            
            
               jistudjaw fid-dettall l-isfidi u l-opportunitajiet li jirriżultaw mill-era diġitali għall-istituzzjonijiet inkarigati mill-preservazzjoni tal-patrimonju ċinematografiku;
            
         
               —
            
            
               jappoġġaw l-azzjonijiet imwettqin minn dawn l-istituzzjonijiet biex iwieġbu għal dawn l-isfidi u opportunitajiet, b'mod partikolari billi jagħmlu l-kollezzjonijiet tagħhom aktar aċċessibbli bl-għajnuna ta' teknoloġiji ġodda.
            
         
      (1)  ĠU L 323, 9.12.2005, p. 57.
   
      (2)  COM(2010) 245 finali.
   
      (3)  SEC(2008) 2373.
   
      (4)  SEC(2010) 853.
   
      (5)  http://acefilm.de/98.html
   
      (6)  http://www.europeana.eu
   
      (7)  ĠU L 236, 31.8.2006, p. 28.
   
      (8)  ĠU C 297, 7.12.2006, p. 1.
   
      (9)  http://ec.europa.eu/avpolicy/reg/cinema/experts/index_en.htm
   
      (10)  Standards Ewropej EN 15744: 2009 “Identifikazzjoni tal-films – Sett minimu ta' metadata għax-xogħlijiet ċinematografiċi” u EN 15907 “Identifikazzjoni tal-films – Mezzi għat-titjib tal-interoperabbiltà tal-metadata – Gruppi u strutturi tal-elementi”.
   
      ANNESS
      
         Kuntest tal-politika
      
      
                  —
               
               
                  Riżoluzzjoni tal-Kunsill tas-26 ta' Ġunju 2000 dwar il-konservazzjoni u t-titjib tal-patrimonju ċinematografiku Ewropew (1)
                  
               
            
                  —
               
               
                  Komunikazzjoni tal-Kummissjoni tas-26 ta' Settembru 2001 dwar ċerti aspetti legali relatati ma' xogħlijiet ċinematografiċi u xogħlijiet awdjoviżivi oħra (2)
                  
               
            
                  —
               
               
                  Konvenzjoni tal-Kunsill tal-Ewropa tat-8 ta' Novembru 2001 dwar il-protezzjoni tal-patrimonju awdjoviżiv (3)
                  
               
            
                  —
               
               
                  Riżoluzzjoni tal-Parlament Ewropew tat-2 ta' Lulju 2002 dwar il-komunikazzjoni tal-Kummissjoni dwar ċerti aspetti legali relatati ma' xogħlijiet ċinematografiċi u xogħlijiet awdjoviżivi oħra (4)
                  
               
            
                  —
               
               
                  Riżoluzzjoni tal-Kunsill tal-24 ta' Novembru 2003 dwar id-depożitu ta' xogħlijiet ċinematografiċi fl-Unjoni Ewropea (5)
                  
               
            
                  —
               
               
                  Rakkomandazzjoni tal-Kummissjoni tal-24 ta' Awwissu 2006 dwar id-diġitizzazzjoni u l-aċċessibbiltà online tal-materjal kulturali u l-konservazzjoni diġitali (6)
                  
               
            
                  —
               
               
                  Konklużjonijiet tal-Kunsill tat-13 ta' Novembru 2006 dwar id-diġitalizzazzjoni u l-aċċessibbiltà online tal-materjal kulturali u l-konservazzjoni diġitali (7)
                  
               
            
                  —
               
               
                  Rakkomandazzjoni tat-23 ta' Settembru 2009 tal-Kumitat tal-Ministri tal-Kunsill tal-Ewropa lill-Istati Membri dwar il-politika ċinematografika nazzjonali u d-diversità ta' espressjoni kulturali (8)
                  
               
            
                  —
               
               
                  Konklużjonijiet tal-Kunsill tal-10 ta' Mejju 2010 dwar l-Europeana: il-passi li jmiss (9)
                  
               
            
         (1)  ĠU C 193, 11.7.2000, p. 1.
      
         (2)  COM(2001) 534 finali.
      
         (3)  http://conventions.coe.int/Treaty/EN/Treaties/Html/183.htm
      
         (4)  ĠU C 271E, 15.11.2003, p. 176.
      
         (5)  ĠU C 295, 5.12.2003, p. 5.
      
         (6)  ĠU L 236, 31.8.2006, p. 28.
      
         (7)  ĠU C 297, 7.12.2006, p. 1.
      
         (8)  CM/Ġabra(2009) 73.
      
         (9)  ĠU C 137, 27.5.2010, p. 19.